– Ակնհայտ է, որ այսօրվա դեմքերով եւ հնացած մեթոդներով կուսակցությունը ի զորու չէ զգալի մանդատ ունենալ խորհրդարանում կամ առհասարակ հաղթահարել անցողիկ շեմը, որովհետեւ չմոռանանք հեռավոր պատմական անցյալը, թե ինչ տեղի ունեցավ երբեմնի այլ իշխող՝ ՀՀՇ-ի հետ: Ցավոք ՀՀԿ-ում չեն հասկանում, որ քաղաքական այդ կազմակերպությունում կան մարդիկ, որոնք վաղուց արդեն սպառել են իրենց եւ կան նաեւ այնպիսինները, որոնք բավականին ունակ են եւ ինտելեկտուալ, սակայն որոնց հանրությունը չի ընդունում եւ չի ընկալում, ինչը հասարակության խնդիրը չէ, այլ այդ մարդկանց: Եթե անկախական Աշոտ Նավասարդյանի հիմնադրած, Վազգեն Սարգսյանի, Անդրանիկ Մարգարյանի եւ Սերժ Սարգսյանի առանջորդած ազգային պահպանողական քաղաքական ուժը իր մեջ ուժ գտնի՝ առերեսվել իրականության հետ, ընդունել ժամանակին գործած սխալները, սկսել նոր, մաքուր էջից, կուսակցության ներկայացուցչական կազմում ընդգրկել խելացի եւ գաղափարական երիտասարդների, ինչու ոչ նրանցից առավել պատրաստվածներին՝ փորձել բերել խորհրդարան, կարծում եմ, որ այս պարագայում անհամեմատ հաջողությունը կժպտա նրան, իսկ եթե ոչ, ակնհայտ է, որ ՀՀԿ-ն դուրս կմնա ոչ միայն պառլամենտից, այլ նաեւ հայաստանյան քաղաքական իրականությունից: Ընտրություններին պետք է մասնակցել, քանզի քաղաքական ամենակարեւոր գործընթացը ընտրություններն են, որոնք դեռեւս միակ մեխանիզմն են ժողովրդավարությունը չափելու եւ պետական իշխանություն ձեւավորելու համար, իսկ մնացածը թող որոշի ցանկացած քաղաքական ուժ եւ իր առաջնորդը: